SYNEX โบรกฯอัพเป้า 32 บ. คาดกำไร Q4/64 แตะ 242 ลบ. รับปีทองสินค้าไอที
“ฟินันเซีย” แนะซื้อ SYNEX เป้า 32 บ. คาดการณ์กำไร Q4/64 แตะ 242 ลบ. เติบโต 56.70% เทียบกับปีก่อน รับปีทองสินค้าไอทีหลังเปิดตัวไอโฟน 12-13 รวมถึงความต้องการสินค้าช่วง Work From Home ในการระบาดโควิด-19
“ฟินันเซีย” แนะซื้อ SYNEX เป้า 32 บ. คาดการณ์กำไร Q4/64 แตะ 242 ลบ. เติบโต 56.70% เทียบกับปีก่อน รับปีทองสินค้าไอทีหลังเปิดตัวไอโฟน 12-13 รวมถึงความต้องการสินค้าช่วง Work From Home ในการระบาดโควิด-19
10 ก.พ. 2565

บริษัทหลักทรัพย์ฟินันเซีย ไซรัส ระบุในบทวิเคราะห์ (10 กุมภาพันธ์ 2565) เกี่ยวกับ บริษัท ซินเน็ค (ประเทศไทย) จำกัด (มหาชน) หรือ SYNEX คาดการณ์ไตรมาส 4/2564 จะมีกำไรสุทธิอยู่ที่ 242 ล้านบาท เติบโต 25% เทียบกับไตรมาสก่อนหน้า และเติบโต 56.7% เมื่อเทียบกับงวดเดียวกันของปีก่อน และคาดกำไรสุทธิทั้งปี 2564 จะอยู่ที่ 833 ล้านบาท เติบโต 37.9% เมื่อเทียบกับงวดเดียวกันของปีก่อน ซึ่งถือว่าเป็นปีทองของกลุ่มสินค้า IT เริ่มตั้งแต่คำสั่งซื้อ iPhone12 ที่เลื่อนมาต้นปี ต่อมาก็มีเทรนด์ Work from Home จากโควิด-19 ในช่วงกลางปี และการเปิดตัว iPhone13 ที่เลื่อนวันให้เร็วขึ้นกว่าปี 2563 จากที่วางจำหน่ายช่วงปลายปี
นอกจากนี้ ทางยอดขายกลุ่มคอมพ์ประกอบและอุปกรณ์เล่นเกมส์ (Gaming Gears) ที่ยังเติบโตดี ตามเทรนด์ Work From Home และ Gaming ส่งผลให้มาร์จิ้นเติบโตขึ้นอย่างมาก คาดอัตรากำไรขั้นต้นปี 2564 อยู่ที่ 4.8% จึงถือได้ว่าปี 2564 เป็นปีทองของบริษัท เนื่องจากสามารถทำรายได้และมาร์จิ้นเติบโตอย่างก้าวกระโดด
โดยบริษัทได้เปลี่ยนเป้าหมายการเติบโตจากเดิมที่ตั้งเป้าเป็น No.1 in IT Distributor กลายเป็น No.1 in IT Ecosystem ด้วยการขยายการเติบโตแบบแนวดิ่ง ขณะที่ในส่วนต้นน้ำ บริษัทจะออกสินค้า Owned Brand เบื้องต้น ซึ่งเน้นสินค้ากลุ่ม Gadgets ที่จะออกภายในเดือนมีนาคมนี้ และในส่วนปลายน้ำ บริษัทจะพยายามสร้างทีมเพื่อให้บริการด้วยการเป็นที่ปรึกษาวางระบบต่างๆ เช่น Cyber Security, Cloud Computing เป็นต้น พ่วงไปกับสินค้า Hardware และ Software ที่บริษัทขายอยู่เดิม จึงมองว่าการเดินโปรเจกต์นี้ มีโอกาสำเร็จสูงและลงทุนน้อย ต่อยอดจุดแข็งที่มี ทั้งเรื่องช่องทางการจัดจำหน่ายและระบบการบริหารหลังบ้านที่ดี
ทั้งนี้ ได้ปรับกำไรปี 2564-2565 ขึ้นเล็กน้อยเป็น 2.3% และ 1.9% ตามลำดับ พร้อมได้ปรับราคาเป้าหมายใหม่เป็น 32 บาท (ปี 2565 PE 28 เท่า และ PEG 1.4 เท่า) และยังมี Upside ที่มากกว่า 10% ดังนั้น คงคำแนะนำ “ซื้อ”